Author: user
Company: MZV SR

Informácia
o priebehu a výsledkoch 
oficiálnej návštevy predsedu vlády Slovenskej republiky Roberta Fica
v Kórejskej republike v dňoch 28. októbra - 2. novembra 2007

Oficiálna návšteva predsedu vlády SR Roberta Fica v Kórejskej republike sa  uskutočnila v dňoch 28. októbra - 2. novembra 2007 na pozvanie prezidenta Kórejskej republiky ROHa Moo-hyun.
V priebehu návštevy predseda vlády R. Fico rokoval s kórejským prezidentom Rohom Moo-hyun a s predsedom vlády KR Hanom Duck-Soo a bol prijatý predsedom Národného zhromaždenia Kórejskej republiky Limom Chae-jung. Predsedu vlády sprevádzal minister hospodárstva SR Ľubomír Jahnátek, zástupcovia spoločností z oblasti cestovného ruchu a predstavitelia bankového sektoru.
K ďalším oficiálnym podujatiam patrilo položenie venca na Národnom cintoríne, slávnostná večera za účasti predstaviteľov politických, hospodárskych a kultúrnych kruhov, ktorú na počesť predsedu vlády SR usporiadal prezident KR, obed usporiadaný predsedom vlády KR a obed usporiadaný predsedom Kórejskej federácie pre malé a stredné podnikanie. 
V rámci ekonomickej časti programu predseda vlády SR navštívil závod Samsung Electronics na výrobu obrazoviek v meste Tangjeong, výskumné a vývojové stredisko Hyundai-Kia Corp. v Namyangu, výskumné centrum Daedeok Innopolis pri meste Daejon a v rámci neho Kórejský výskumný ústav atómovej energie. Predseda vlády SR rokoval s vedúcimi predstaviteľmi spoločností Kumho Asiana Group a Korean Air.  
Počas návštevy podpísal predseda vlády dňa 30. 10. 2007 Dohodu medzi vládou Slovenskej republiky a vládou Kórejskej republiky o spolupráci v oblasti kultúry, školstva a cestovného ruchu, ktorá vytvorí právny základ pre podporu ďalšieho rozvoja vzťahov v spomenutých oblastiach. Pri príležitosti oficiálnej návštevy predsedu vlády SR v Kórejskej republike bola tiež uzavretá dohoda o vzájomnom uznávaní medzinárodných vodičských preukazov a výmene určitých skupín preukazov, ktorá zlepší podmienky pre kórejských investorov na Slovensku.
Členovia podnikateľskej delegácie mali samostatné rokovania so svojimi partnermi. Počas návštevy predseda vlády otvoril výstavu obrazov slovenského umelca Stanislava Harangozóa v Galérii Kumho Asiana a spolu s predsedom vlády KR sa zúčastnil na otváracom koncerte Slovenskej filharmónie v Centre umenia v Soule.
Oficiálna návšteva bola úspešne využitá na podporu prioritných záujmov SR voči KR,  ďalší rozvoj slovensko-kórejských vzťahov, výmenu názorov na možnosti skvalitnenia vzájomného dialógu zameraného na rozvoj spolupráce predovšetkým v hospodárskej oblasti a  výmenu názorov na aktuálne medzinárodné otázky. Rokovania sa uskutočnili v dobrej atmosfére a sú obojstranne hodnotené pozitívne ako prínos k zintenzívneniu konštruktívnej slovensko-kórejskej spolupráce. 

Rokovanie s prezidentom KR 
Prezident Roh Moo-hyun na rokovaní s predsedom vlády Robertom Ficom pripomenul stretnutie pri príležitosti summitu Ázia-Európa (ASEM6) v Helsinkách v septembri 2006. Kórejský prezident vysoko vyzdvihol dynamický hospodársky rozvoj Slovenska v ostatnom období. Taktiež ocenil schopnosť vlády pri takmer dvojcifernom raste HDP udržať infláciu na nízkej úrovni. Za určitý problém označil skutočnosť, že aj následkom príchodu zahraničných investorov sa znížila dostupnosť kvalifikovaných pracovníkov, najmä v niektorých priemyselne vyspelých regiónoch. Prezident Roh požiadal slovenskú vládu o ďalšie uľahčovanie podmienok pre kórejské firmy, ktoré zvažujú svoje investície v strednej Európe, pričom je Slovensko významným kandidátom na ich prijatie. Zároveň požiadal o zjednodušenie procesu a urýchlenie vydávania povolení na dlhodobý pobyt pre zamestnancov kórejských firiem, ktoré investujú v SR. Prezident Roh zdôraznil mimoriadnu dôležitosť kandidatúry KR na usporiadanie Medzinárodnej výstavy EXPO 2012 v meste Yeosu a požiadal o podporu SR. 
Predseda vlády SR vyzdvihol význam KR ako dôležitého partnera SR a ocenil jej významný prínos k budovaniu mieru a stability v regióne východnej Ázie. Konštatoval veľmi dobrú úroveň a dynamický rozvoj bilaterálnych vzťahov medzi našimi krajinami vo všetkých oblastiach. Privítal rozhodnutie kórejskej vlády o vyslaní prvého veľvyslanca KR do Bratislavy začiatkom roku 2007 a pozitívne zhodnotil jeho činnosť. Vysoko ocenil kórejské investície v SR a potvrdil záujem o umiestnenie ďalších kórejských investícií s vyššou pridanou hodnotou. Intenzívna investičná spolupráca sa prejavila aj v náraste obchodnej výmeny medzi SR a KR, pričom Kórejská republika dosiahla postavenie druhého najvýznamnejšieho ázijského obchodného partnera SR. V tejto súvislosti bol kórejský partner ubezpečený o zvýšenej pozornosti, ktorá je venovaná zlepšovaniu podmienok pre kórejských investorov, čoho konkrétnym dôkazom je aj dohoda o vzájomnom uznávaní vodičských preukazov. Ďalej uviedol, že SR v súčasnosti posudzuje kórejský návrh dohody o sociálnom zabezpečení. K otázke prechodných pobytov kórejských občanov predseda vlády tlmočil pripravenosť slovenskej strany pokračovať v budovaní a udržiavaní podmienok stabilného a priaznivého investičného prostredia. Pripravovaný vstup SR do Schengenu takisto prispeje k zlepšeniu procesu vydávania povolení na pobyt v SR.
Pokiaľ ide o relatívny nedostatok pracovných síl, SR vidí východisko v presune výroby do iných regiónov s vyššou nezamestnanosťou, ale aj priestor pri vytváraní motivačných podmienok pre návrat slovenskej pracovnej sily zo zahraničia. O rast HDP a vyššiu zamestnanosť v SR sa v značnej miere zaslúžili aj významní kórejskí investori Samsung a Hyundai-Kia a ich subdodávatelia. Slovenská strana oboznámila kórejského prezidenta s novým právnym rámcom, ktorý sa vytvára novým zákonom o zahraničných investíciách v SR. S odvolaním na vysokú koncentráciu kórejských investícií v SR v rámci strednej Európy ponúkol možnosť budovať v SR výskumné a vývojové strediská za výhodných podmienok v rámci inovačných centier a vysokých škôl, kde je možnosť efektívnej spolupráce pri vývoji produktov v oblasti high-tech vyrábaných v SR. Na záver pripomenul predseda vlády SR pozvanie pre kórejského prezidenta na návštevu Slovenska. 

V prejave na slávnostnej večeri prezident KR poukázal na súvis ekonomického rastu Slovenska s kórejskými investíciami nielen v automobilovom a elektronickom priemysle, ako aj ďalších oblastiach. Skonštatoval, že slovenský i kórejský národ majú podobnú históriu v hľadaní demokratických hodnôt a v snahe zachovať si svoju jedinečnú kultúru, jazyk a národné zvyky. Predseda vlády SR ocenil vysokú úroveň bilaterálnych vzťahov a veľký potenciál oboch našich krajín. Vyzdvihol dynamiku našich ekonomík. Podporil  intenzívnejšie kontakty našich národov a vyjadril presvedčenie že úspešne sa rozvíjajúca hospodárska spolupráca bude impulzom  pre intenzívnejšie vzťahy v kultúre, vede a vzdelaní. 

Rokovanie s predsedom Národného zhromaždenia KR 
Počas prijatia predsedu vlády SR u predsedu Národného zhromaždenia KR LIMom Chae-jung  obaja predstavitelia konštatovali vysokú úroveň bilaterálnych vzťahov, najmä v oblasti hospodárskej spolupráce a pozitívne zhodnotili parlamentné kontakty. Osobitne zdôraznili pripravenosť podporiť ďalší rozvoj ekonomickej spolupráce. Ocenili spoluprácu na pôde OSN a medzinárodných organizácií. 
Kórejská strana zdôraznila  mimoriadnu dôležitosť kandidatúry KR na usporiadanie Medzinárodnej výstavy EXPO 2012 v meste Yeosu pre kórejskú zahraničnú politiku a požiadala o podporu SR. PV SR pozitívne zhodnotil aktuálnosť zvolenej témy pre EXPO 2012 v Yeosu „Živý oceán a pobrežie“ a vyjadril blízkosť stanovísk v otázke podpory kandidatúry mesta Yeosu.
 
Rokovanie s predsedom vlády KR 
Na stretnutí s predsedom kórejskej vlády Hanom Duck-Soo obe strany zhodnotili súčasný stav vzájomných vzťahov medzi SR a KR a konštatovali intenzívny vývoj spolupráce. V rozhovore potvrdili dôležitosť kórejských investícií v SR, vytvárajúcich priestor pre intenzívny rozvoj spolupráce aj v iných oblastiach. SR má záujem o zvyšovanie podielu investícií do  technologicky náročnejších oblastí výroby s vyššou pridanou hodnotou ako i do  výskumu a vývoja. Predsedovia vlád si vymenili informácie o daňových systémoch oboch krajín. Slovenský premiér informoval o perspektívach SR na vstup do Schengenského priestoru a do Európskej menovej únie. 
Predseda kórejskej vlády oboznámil hosťa so stavom a perspektívami rokovaní KR a KĽDR s cieľom dosiahnutia mieru a stability na Kórejskom polostrove a s pripravovaným rokovaním premiérov oboch Kóreí. Predseda vlády SR potvrdil záujem o ďalšie zintenzívnenie politického dialógu s KR a o návštevu predsedu vlády, ako aj ďalších kórejských vládnych a parlamentných predstaviteľov v SR. Na záver predseda vlády SR pozval kórejského partnera na večerné premiérové predstavenie Slovenskej filharmónie v Soule, ktoré bolo prijaté.

V rámci ekonomickej časti programu návštevy predsedu vlády SR sa dňa 30. 10. 2007 uskutočnilo  ekonomické fórum. Slovenská delegácia navštívila dňa 31. 10. 2007 závod Samsung Electronics na výrobu obrazoviek v meste Tangjeong a vývojové stredisko koncernu Hyundai/Kia v Namyangu a Výskumné centrum Daedeok Innopolis pri meste Daejon. Predseda vlády SR rokoval s vedúcimi predstaviteľmi spoločností Kumho Asiana Group a Korean Air.  

Ekonomické fórum
Predseda Kórejskej federácie malých a stredných podnikov Kim Ki Mun usporiadal ekonomické fórum, na ktorom sa zúčastnili predstavitelia štyroch najsilnejších kórejských profesijných organizácií a približne 100 vedúcich predstaviteľov významných kórejských podnikov. Zo slovenskej strany boli okrem oficiálnej delegácie prítomní aj zástupcovia firiem z oblasti aktívneho cestovného ruchu a predstavitelia bankového sektoru, ktorí sprevádzali predsedu vlády.
	Predseda federácie Kim Ki-mun poukázal na podobnosť vo vývoji medzi "ázijským a tatranským" tigrom. Kórejské investície v SR pomáhajú v rozvoji obom krajinám a zároveň približujú aj obe kultúry. V mene federácie kórejských spoločností potvrdil záujem o ďalšie investovanie na Slovensku. 
	Predseda vlády SR R. Fico poukázal na vysokú úroveň produktivity práce v SR, ktorá prevyšuje v tomto ukazovateli susedné krajiny. Slovenskú republiku označil za vhodného príjemcu najmä investícií s vyššou mierou pridanej hodnoty v strojárskom, farmaceutickom a elektrotechnickom priemysle, oblasti informačných technológií, lekárskych prístrojov, biotechnológií, technickej a zákazníckej podpory. Minister hospodárstva Ľ. Jahnátek predstavil Slovensko ako atraktívnu destináciu pre zahraničné investície. Predstaviteľov kórejských firiem informoval o strategických cieľoch slovenskej vlády v oblasti výstavby infraštruktúry, rozvoja cestovného ruchu a podrobne predstavil investičné stimuly. Pri rozhodovaní o podpore konkrétneho investičného projektu vláda SR vždy vychádza z analýzy prínosov. Každá štátna pomoc je určitým narušením rovnováhy hospodárskej súťaže na konkrétnom trhu, a preto vláda SR pristupuje ku každému projektu s prihliadnutím k know-how, použitým technológiám a najmä k vyššej pridanej hodnote. Poukázal aj na vzdelanostnú úroveň našich ľudí. Mnohí zahraniční investori, ktorí vstúpili do jednotlivých podnikov alebo založili firmu na zelenej lúke, využili tradície, vzdelanosť a vysokú odbornosť našich pracovníkov. 
Predstavitelia slovenských firiem, aktívnych v oblasti cestovného ruchu, stretli s významnými partnerskými kórejskými organizáciami, s ktorými nadviazali spoluprácu pri organizovaní návštev kórejských turistov v SR. Zámerom je využiť trend z posledných rokov (za roky 2002-2006 sa počet návštev kórejských turistov v SR zvýšil 40-násobne).
Zástupcovia slovenského bankového sektora sa stretli v priebehu návštevy s vrcholnými predstaviteľmi kórejskej Eximbanky, Kórejského záručného a rozvojového fondu, Asociácie kórejských importérov a Kórejskej asociácie medzinárodného obchodu. Najmä stretnutie s Eximbankou bolo veľmi prospešné, keď vytvorilo podmienky na poskytnutie úverovej linky na podporu kórejských podnikateľských subjektov pri investovaní v SR.

Samsung
	Počas rokovania s prezidentom Samsung Electronics Leeom Sang-wan za účasti ďalších vysokých predstaviteľov koncernu premiér Fico poďakoval firme Samsung za jej príspevok k vysokému rastu HDP v SR, ktorý prevyšuje rast v okolitých krajinách stredoeurópskeho regiónu. Vyjadril zároveň očakávanie, že závod na výrobu LCD vo Voderadoch pri Trnave ďalej podporí nárast ekonomických ukazovateľov SR, najmä HDP, exportu a zamestnanosti.  Prezident Lee vyslovil presvedčenie, že fabrika vo Voderadoch bude vzhľadom na svoju špičkovú technickú úroveň, vhodné umiestnenie v EÚ a na vedúce postavenie LCD (displejov s tekutými kryštálmi) úspechom z technického aj ekonomického hľadiska. Vyzdvihol, že SR je iba treťou krajinou na svete, kde má Samsung svoje výrobné kapacity na LCD (po Kórei a Číne).
	Predseda slovenskej vlády ocenil aktivity spoločnosti Samsung v Galante, otvorenie logistického centra pre východnú Európu a privítal rozhodnutie o výstavbe moderného závodu vo Voderadoch pri Trnave. Vyjadril pripravenosť predstaviteľov SR rokovať o ďalších rozvojových plánoch spoločnosti Samsung Electronics Co. Vyjadril záujem SR o rozvoj ekonomických aktivít na stále vyššej kvalitatívnej úrovni. Konkrétne v prípade Samsungu ponúkol možnosť poskytnúť výhodné podmienky v SR na zriadenie výskumného a vývojového strediska. Na spoluprácu sú pripravené okrem slovenskej vlády aj územné samosprávy, SAV a technické univerzity. Prezident Lee za ponuku poďakoval a prisľúbil zobrať ju do úvahy pri budúcom rozširovaní výskumno-vývojových kapacít.
Slovenská delegácia sa zoznámila s technickými novinkami a následne s postupom výroby technicky najdokonalejších LCD modulov v svetovom meradle.

Huyndai/Kia
Delegáciu vedenú predsedom vlády SR Robertom Ficom prijal vo výskumnom a vývojovom stredisku koncernu Hyundai/Kia v Namyangu predseda predstavenstva Chung Mong-ku v sprievode prezidenta dcérskej firmy Kia Chunga Eui-sun. 
Počas rokovania predsedu vlády SR Robert Fico s prezidentom Hyundai boli ocenené rozhodnutia spoločností Hyundai/Kia a jej subdodávateľov realizovať svoju najväčšiu európsku investíciu v SR, ktorá predstavuje významnú zmenu vo vzájomných hospodárskych vzťahoch. Predseda vlády tlmočil pripravenosť vytvárať podmienky pre úspešné etablovanie a rozvoj kórejských spoločností. SR je v rámci automobilového priemyslu otvorená aj k ďalším formám spolupráce a to v oblasti vedecko-technického rozvoja s dôrazom na špičkové technológie. Investícia predstavuje významnú pozitívnu zmenu vo vzájomných ekonomických a hospodárskych vzťahoch medzi SR a KR. Predseda vlády SR poďakoval predstaviteľom Hyundai-Kia za úspešnú realizáciu projektu výroby automobilov v Žiline, ktorý zmenil hospodárske prostredie a sociálnu realitu v regióne severného Slovenska. Znakom kvality a ekonomickej výhodnosti vyrábaných áut je aj fakt, že model Cee´d vyhral nedávny tender na vybavenie slovenskej polície služobnými autami. Slovenská strana tlmočila záujem o vybudovanie výskumného a vývojového strediska Hyundai v SR a v tejto súvislosti poskytne maximálne výhodné podmienky. Realizoval by sa tak pilotný projekt - ucelený cyklus vývoja a výroby automobilov na Slovensku. Slovenské centrum by doplnilo už existujúce výskumné a vývojové kapacity koncernu Hyundai v KR, Japonsku, USA a SRN. 
Prezident Chung poďakoval vláde SR za podporu a vytváranie priaznivých podmienok pre investíciu Kia v Žiline. Vysoko vyzdvihol nábeh výroby v novej fabrike, ktorá bude zisková už v prvom roku fungovania, čo je výnimočným javom v podnikaní. Vyjadril poďakovanie aj za finančnú podporu, ktorú, ako uviedol, čoskoro vrátia na daniach. Prezident Chung prisľúbil zvážiť možnosť vytvorenia výskumného a vývojového strediska Hyundai v SR. Predseda predstavenstva Hyundai Chung Mong-koo ako predseda prípravného výboru EXPO Yeosu 2012 požiadal o podporu SR kandidatúre mesta Yeosu na usporiadanie Svetovej výstavy EXPO 2012.  
V rámci prehliadky závodu v Namyangu, kde pracuje 5000 zamestnancov, si  predseda vlády SR prezrel dizajnérske stredisko, montážnu linku, bezpečnostnú skúšobňu, testovaciu dráhu a ubytovacie zariadenie slúžiace slovenským zamestnancov automobilky Kia počas školenia v Kórei. Predseda Hyundai Group odovzdal predsedovi vlády SR dar -  automobil Opirus. Večer usporiadal predseda Chung Mong-koo v Soule slávnostnú večeru s kultúrnym programom za účasti firiem Hyundai/ Kia a jej subdodávateľov. 

Kumho Asiana Group a Korean Air
Predseda vlády SR sa dňa 29. 10. 2007 stretol aj s predstaviteľmi jednej z najväčších kórejských podnikateľských spoločností Kumho Asiana Group. Spoločnosť zamestnáva vyše 30 000 pracovníkov v chemickom priemysle, stavebníctve, výrobe pneumatík a leteckej doprave. Súčasťou spoločnosti je od roku 2005 Asiana Airlines, ktorá je druhou najvýznamnejšou kórejskou leteckou spoločnosťou. Predseda slovenskej vlády predstavil prezidentovi spoločnosti Parkovi Sam-ku investičné prostredie na Slovensku. Za hlavnú prioritu vlády označil zabezpečovanie rozvoja celej krajiny, všetkých jej regiónov. Preto stimuluje lokalizáciu nových investícií domácich i zahraničných investorov najmä do regiónov s vysokou mierou nezamestnanosti. 
Na pracovných raňajkách dňa 31. 10. rokoval predseda vlády SR s vedúcimi predstaviteľmi Kórejských aerolínií, prezidentom Hanjin Co., Ltd. Leeom Won-young a prezidentom Cargo Business Choiom Kyung-ho o možnostiach spolupráce s letiskom v Bratislave.

Výskumné centrum Daedeok Innopolis
Slovenská delegácia navštívila výskumné centrum Daedeok Innopolis neďaleko mesta Daejeon. Po rokovaní s vedením Daedeok Innopolis navštívila Kórejský výskumný ústav atómovej energie (KAERI). V priebehu rokovaní obidve strany vyjadrili záujem o pokračovanie spolupráce v oblasti vedy a techniky a v oblasti jadrovej energetiky. Atómová energia je v Kórei vnímaná ako perspektívny spôsob zabezpečenia energetickej potreby v budúcnosti. KR v súčasnosti zabezpečuje iba 18% potreby energie z vlastných zdrojov  a bez atómovej energie by to boli iba 2%.  Predseda vlády SR požiadal o možnosť získania skúseností z tzv. komercializácie jadrového výskumu. V priebehu rokovania kórejská strana vyjadrila ochotu zorganizovať študijný pobyt v KAERI pre skupinu slovenských odborníkov v oblasti jadrového výskumu.

Panmunjom
Na záver navštívil predseda vlády demilitarizovanú zónu v Panmunjone, oddeľujúcu KR a KĽDR, kde sa oboznámil s bezpečnostnou situáciou na hranici a s perspektívami medzikórejskej spolupráce. Jedným z dôležitých príkladov spolupráce je priemyselný park Gaesong v KĽDR neďaleko spoločnej hranice, kde vo firmách s juhokórejským kapitálom pracujú severokórejskí zamestnanci. V súčasnosti v priemyselnom parku pracuje 15 000 zamestnancov, perspektívne sa tento počet má zvýšiť až na 500 000. 
Slovenská delegácia navštívila v Panmunjome stredisko Dozornej komisie neutrálnych štátov (DKNŠ), kde sa stretla s predstaviteľmi švajčiarskej a švédskej delegácie. PV SR vyzdvihol význam činnosti DKNŠ (ktorej súčasťou bolo do roku 1992 aj Československo) pre stabilitu a dodržiavanie prímeria medzi oboma Kóreami. 

Mediálne pokrytie 
Návšteva predsedu vlády SR v KR sa tešila veľkému záujmu zo strany kórejských médií a kórejskej verejnosti. Predseda vlády SR poskytol interview denníku The Korea Herald, kórejskej televíznej stanici Arirang a mesačníku Diplomacy.

Záver
Oficiálna návšteva predsedu vlády SR v KR splnila základné ciele: posilnenie politického dialógu medzi najvyššími politickými predstaviteľmi Slovenskej republiky a Kórejskej republiky, posúdenie súčasného stavu bilaterálnych vzťahov, prerokovanie otázok spoločného záujmu a spolupráce v medzinárodných organizáciách a vytýčenie perspektív ďalšieho rozvoja. Rokovania potvrdili veľmi dobrú úroveň slovensko-kórejských vzťahov a záujem o ďalšie prehlbovanie spolupráce vo všetkých oblastiach.
Oficiálnu návštevu predsedu vlády SR R. Fica v KR zhodnotili obidve strany ako veľmi úspešnú v jej politickom, ekonomickom a kultúrnom rozmere.

Odporúčania  :
Sledovanie možnosti návštev vysokých predstaviteľov KR v SR.
Z:  MZV SR
T: 2008 

Tlmočenie ponuky slovenskej vlády na vybudovanie výskumného a vývojového strediska firmy Samsung a Kia/Hyundai v SR.
Z.: MH SR
T.: priebežne

Predloženie slovenského protinávrhu dohody o spolupráci v sociálnej oblasti kórejskej strane
Z: MPSVaR
T:  2008 

Rozšírenie spolupráce medzi slovenskými a kórejskými univerzitami a vedeckými pracoviskami výmenou študentov, pedagógov a odborníkov.  
Z: MŠ SR
T:. 2008 

Zjednodušenie procesu vydávania povolení prechodný pobyt a pracovných povolení. 
Z: MV SR, MPSVaR, MH SR 
T: priebežne